Jürgen Ligi

Rahanduminister

9. oktoober 2024

Riigikogu liikme kirjalik küsimus

Lgp hr minister

Pöördun Teie poole seoses Riigikontrolli poolt hiljuti Riigikogule esitatud aruandega "Riigi 2023. aasta raamatupidamise aastaaruande õigsus ja tehingute seaduslikkus". Probleemi iseloomustamiseks kirjutab Riigikontroll kõnealuse auditis:

"2023. aastal anti riigieelarvest riigisisesteks toetusteks ligikaudu 3,2 miljardit eurot. Eelarve seaduse eelnõu seletuskirjast aga ei selgu, millistes tegevusvaldkondades ja missugustel alustel plaaniti toetusi jagada. Seletuskirja lisas 3 on avalikustatud vaid osaline info toetust saavate juriidiliste isikute kohta. Riigikontrolli analüüsi kohaselt anti tegelikult riigisiseseid toetusi lisas 3 toodust peaaegu neli korda suuremas summas. Riigisiseste toetuste jagamine ei ole alati läbipaistev, kuna osal valitsemisaladel puudus kord riigisiseste toetuste jagamiseks ja raha antakse ka ilma avaliku konkursita. Toetuste kasutamise sihipärasuse vastu ei tunta valitsemisalades sageli huvi."

Riigi Tugiteenuste Keskusel on riigi makseandmik ehk kogu andmestik riigieelarveliste vahendite kasutamisest 2023. aastal. Et saada toetuste jagamisest parem ettekujutus, palun järgmist:

Palun edastage info kõigi 2023. aasta riigieelarvest juriidilistele isikutele makstud toetuste kohta, tuues iga toetuse puhul esile nii selle

a) saaja,

b) toetuse summa,

c) toetuse sihtotstarve (kas tegevustoetus või projektitoetus) ning

d) millise ministeeriumi kaudu on toetuse eraldamine otsustatud.

Palun edastada vaid siseriiklike vahendite andmeid, see tähendab, me ei soovi välisvahendite kohta käivat infot.

Ühtlasi palume, et edastaksite meile info, mis võimaldab pääseda veebi kaudu ligi riigi makseandmetele. Meile teadaolevalt on tegu avaliku infoga.

Kui taotlus vajab täpsustamist, siis palun andke sellest esimesel võimalusel teada.

Lugupidamisega

*/allkirjastatud digitaalselt/*

Martin Helme

EKRE Riigikogu fraktsiooni esimees